Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiiviksi moottoriajoneuvojen ja niiden perävaunujen renkaista ja renkaiden asentamisesta annetun direktiivin 92/23/ETY muuttamisesta /* KOM/2000/0744 lopull. - COD 97/0348 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI moottoriajoneuvojen ja niiden perävaunujen renkaista ja renkaiden asentamisesta annetun direktiivin 92/23/ETY muuttamisesta 1997/0348 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI moottoriajoneuvojen ja niiden perävaunujen renkaista ja renkaiden asentamisesta annetun direktiivin 92/23/ETY muuttamisesta 1. Menettely Ehdotus KOM(1997) 680 lopullinen - 1997/0348 (COD) esitettiin neuvostolle 10. joulukuuta 1997 EY:n perustamissopimuksen 95 artiklan mukaisesti (EYVL C 30, 28.1.1998, s. 8). Talous- ja sosiaalikomitea antoi lausuntonsa 27. toukokuuta 1998 (EYVL C 235, 27.7.1998, s. 24). Euroopan parlamentti antoi lausuntonsa ensimmäisessä käsittelyssä yhteispäätösmenettelyn puitteissa ja hyväksyi ehdotuksen tarkistuksitta 18. helmikuuta 1998 pidetyssä täysistunnossaan (EYVL C 80, 16.3.1998, s. 90). Neuvosto vahvisti yhteisen kannan yksimielisesti 13. huhtikuuta 2000 perustamissopimuksen 251 artiklan mukaisesti (EYVL C 195, 11.7.2000, s. 16) yhteisymmärryksessä komission kanssa tekstin osalta. Euroopan parlamentti hyväksyi toisessa käsittelyssä 7. syyskuuta 2000 kaksi tarkistusta neuvoston yhteiseen kantaan. Tässä lausunnossa komissio ottaa kantaa näihin kahteen Euroopan parlamentin esittämään tarkistukseen EY:n perustamissopimuksen 251 artiklan 2 kohdan c alakohdan mukaisesti. 2. Direktiiviehdotuksen tarkoitus Direktiiviehdotuksen tarkoituksena on vähentää renkaiden ja tienpinnan kosketuksesta aiheutuvaa melua. Samansuuntaisesti niiden toimenpiteiden kanssa, jotka on jo toteutettu muista ajoneuvojen mekaanisista osista peräisin olevan melun vähentämiseksi, nämä uudet vaatimukset auttavat vähentämään tieliikenteen melupäästöjä kuitenkaan heikentämättä renkaiden pitoa. Ehdotus on jatkoa direktiivin 92/97/ETY 4 artiklan 2 kohdan säännöksille, joilla muutettiin moottoriajoneuvojen sallittua melutasoa ja pakojärjestelmää koskevaa direktiiviä 70/157/ETY. 3. Komission lausunto Euroopan parlamentin esittämistä tarkistuksista 3.1. Komission kannan yhteenveto Komission kanta: Euroopan parlamentin toisessa käsittelyssä esittämää kahta tarkistusta ei voida hyväksyä. 3.2. Euroopan parlamentin toisessa käsittelyssä tekemä tarkistus 1 Tarkistus, joka koskee pitoa ja vierintävastusta koskevien vaatimusten ja uusien tiukempien vierintämelua koskevien vaatimusten käyttöönottoa myöhemmin (3 artikla) Tämä viisi kohtaa sisältävä tarkistus muuttaa useissa kohdin 3 artiklaa, jossa käsitellään vierintämelun, renkaiden pidon ja polttoaineen kulutuksen välistä vuorovaikutusta. Yhteiseen kantaan sisältyvän 3 artiklan tarkoituksena on muuttaa komiteamenettelyn avulla tätä direktiiviä sisällyttämällä siihen pitoa ja vierintävastusta koskevat vaatimukset, kun tarvittavat tiedot saadaan käyttöön. Renkaiden pitoa koskevan kysymyksen osalta pyritään parhaillaan saavuttamaan yksimielisyys Yhdistyneiden Kansakuntien Euroopan talouskomission työryhmässä, jonka työtä Euroopan komission yksiköt seuraavat. Asia on myös keskustelujen aiheena transatlanttisen liike-elämän vuoropuhelun (Trans-Atlantic Business Dialogue, TABD) yhteydessä maailmanlaajuisen standardin - "Global Tyre Standard" (GTS 2000) - aikaansaamisen edistämiseksi. Koska tehtävä on monimutkainen erityisesti pidon osalta (turvallisuus), on päätetty, että GTS 2000:ta koskevaa TABD-aloitetta ryhdytään toteuttamaan vähitellen ja että pitoa ja vierintämelua koskevat keskustelut jätetään Yhdistyneiden Kansakuntien työryhmälle. Kun työ saadaan päätökseen Yhdistyneiden Kansakuntien työryhmässä, komissio voi sisällyttää tulokset direktiiviin 92/23/ETY ja määrittää oikean tasapainon seuraavien tekijöiden välillä: - pito kuivalla ja märällä pinnalla (turvallisuus), - melu (melusaaste) ja - vierintävastus (polttoaineen kulutus). Tarkistuksessa 1 kuitenkin vahvistetaan jo nyt soveltamispäivämääräksi 1. lokakuuta 2003 pitoa ja vierintävastusta koskevien vaatimusten osalta. Ongelmaa (erityisesti "wet grip" ja vierintävastus) ja laajaa tuotevalikoimaa (yli 12 000 henkilöautojen renkaita koskevaa viitetietoa) on harkittava koko laajuudessaan. Yhteiseen kantaan sisältyvässä 3 artiklassa säädetään, että renkaiden pitoa koskevat muutokset tähän direktiiviin hyväksytään kahdenkymmenenneljän kuukauden kuluttua ja vierintävastusta koskevat muutokset neljänkymmenenkahdeksan kuukauden kuluttua direktiivin voimaantulosta. Todelliset vaatimukset ja soveltamispäivämäärät voidaan määritellä ainoastaan näiden määräaikojen kuluttua. Lisäksi tarkistuksessa 1 pyydetään komissiota ehdottamaan Euroopan parlamentille ja neuvostolle erittäin lyhyiden määräaikojen kuluessa (kaksitoista ja kolmekymmentä kuukautta voimaantulon jälkeen) pitoa ja vierintävastusta koskevien vaatimusten ja vierintämelua koskevien uusien vaatimusten sisällyttämistä direktiiviin. Komissio katsoo, että mainituissa määräajoissa ei ole mahdollista vahvistaa kyseisiä raja-arvoja ja että liikenneturvallisuus on niin tärkeä asia, että luotettavat tutkimukset ovat tarpeen. 3.3 Euroopan parlamentin toisessa käsittelyssä tekemä tarkistus 2 Tarkistus, jonka tarkoituksena on alentaa sallittuja raja-arvoja 2 desibelillä kaikkien henkilöautoihin tarkoitettujen rengasluokkien osalta Direktiiviehdotuksen tarkoituksena on vähentää renkaiden vierintämelua tiellä heikentämättä kuitenkaan pitoa ja siten turvallisuutta tiellä pysymisen ja jarrutuksen osalta. Asiantuntijoiden laajan ennakkokuulemisen ansiosta jäsenvaltiot ovat yhteisessä kannassa hyväksyneet yksimielisesti vaativuustason, joka on valittu ehdotukseen. Euroopan parlamentti itse osoitti tyytyväisyytensä ehdotuksen vaativuustasoon eikä tehnyt tarkistuksia ensimmäisessä käsittelyssä. On huomattava, että renkaiden kosketuksesta aiheutuva melu riippuu hyvin suuressa määrin (6 desibeliin asti) tien pinnan laadusta. Lisäksi on täsmennettävä, että komissio jatkaa kaksi vuotta sitten aloitettua ohjelmaa, joka koskee eri lähteistä peräisin olevan melun torjuntaa ja joka kattaa Euroopan unionin toiminnan kaikki alat ja erityisesti liikenteen. Komissio aikoo laatia ohjelmasta tiedonannon. Komissio katsoo, että niin kauan kuin renkaiden pitoa kuivalla ja märällä pinnalla koskevia vaatimuksia ei ole sisällytetty tähän direktiiviin, olisi vaarallista alentaa vierintämelun raja-arvoja. 4. Yhteenveto Komissio ei muuta ehdotustaan, vaan pyytää, että neuvosto ottaa huomioon lausunnon kaikilta osin, kun neuvosto käsittelee parlamentin ehdottamia tarkistuksia.